陇头泉, 未到陇下轻分。 一声声、凄凉呜咽, 岂堪侧耳重闻。 细思量、那时携手, 画楼高、帘幕黄昏。 月不长圆, 云多轻散, 天应偏妒有情人。 自别后、小窗幽院, 无处不消魂。 罗衣上, 残妆未减, 犹带啼痕。 自一从、瓶沉簪折, 杳知欲见无因。 也浑疑、事如春梦, 又只愁、人是朝云。 破镜分来, 朱弦断后, 不堪独自对芳樽。 试与问, 多才谁更, 匹配得文君。 须知道, 东阳瘦损, 不为伤春。